google/wiki40b huggingface dataset:
מאורת הצפעונים

עלילה

וירג'יניה קנינגהאם (אוליביה דה הבילנד) היא אסירה הלוקה בסכיזופרניה לכאורה בבית החולים הממלכתי הפסיכיאטרי ג'וניפר היל. היא שומעת קולות ונראית מנותקת מהמציאות, ואף אינה מזהה את בעלה רוברט (מארק סטיבנס). הסרט עוקב אחרי הטיפול בה. ד"ר קיק מטפל בה באמצעות הלם חשמלי וצורות אחרות של טיפול, כולל היפנוזה, והסרט כולל פלאשבקים רבים. האחות דייוויס (הלן קרייג) היא האחות היחידה המתעללת באמת בבית החולים. דייוויס מקנאה בעניין של ד"ר קיק בווירג'יניה, שאותו היא רואה כמופרז. האחות דייוויס מביאה את וירג'יניה להתפרצות הגורמת לווירג'יניה לשהות יחד עם חולים אחרים בתא מרופד גדול ונטוש. טיפולו של ד"ר קיק משפר בהמשך את מצבה הנפשי של וירג'יניה, ועם הזמן היא מחלימה, ומסוגלת לעזוב את בית החולים. 
הסרט מתאר גם את המשטר הביורוקרטי של המוסד, את גישתו הקשה, המרוחקת וחסרת האמפתיה של צוות העובדים ואת היחסים בין חולים.

על הסרט

הבמאי אנטול ליטבק ערך שלושה חודשים של תחקיר מקיף מקדים. הוא דרש שכל השחקנים והצוות ילוו אותו למוסדות שונים ולהרצאות של פסיכיאטרים מובילים. אוליביה דה הבילנד נכנסה לעובי הקורה של התחקיר. היא התבוננה בתשומת לב בכל אחד מהטיפולים שהיו נהוגים בעת ההיא, כולל טיפולי הידרותרפיה ונזעי חשמל. היא לקחה חלק בפגישות טיפוליות ארוכות, והשתתפה בפעילויות חברתיות שונות עם המטופלים. 
הסרט הוביל לשינויים במוסדות הפסיכיאטריים בארצות הברית. ב-1949 כתב הרב שטיין מ"דיילי וראייטי": "ויסקונסין היא המדינה השביעית שהנהיגה רפורמות במוסדות הפסיכיאטריים בתחומה בעקבות הסרט 'מאורת הצפעונים'".
קרל בילוויוס

קריירה מוקדמת

בילוויוס נולד ב-2 במרץ 1890 בקניגסברג, שהשתייכה לאימפריה הגרמנית. בשנת 1907 התגייס לצבא הגרמני הקיסרי, והצטרף לגדוד ההנדסה ה-1 (פרוסיה המזרחית - הנסיך ראדזיוויל), עמו לחם במלחמת העולם הראשונה במסגרת הארמייה הראשונה. בתחילת 1915 מונה לעוזר מפקד ההנדסה בקורפוס ה-1, וב-18 ביוני 1915 הועלה לדרגת אובר לוטננט. בשנת 1916 מונה בילוויוס למפקד פלוגת ההנדסה ה-213, ובאוגוסט 1917 מונה למפקד פלוגת ההנדסה ה-205, שפעלה בזירה הארץ ישראלית. ב-18 במאי 1918 הועלה לדרגת האופטמן, ובקיץ 1918 הועבר לגדוד ההנדסה ה-14. על פעולותיו בקרבות קיבל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918.
לאחר המלחמה הצטרף בילוויוס לרייכסווהר, אולם בשנת 1920 פרש מהצבא. בשנת 1924 הצטרף בילוויוס לרייכסווהר, וב-1 באפריל 1934 הועלה לדרגת מיור. ב-1 באוקטובר 1934 מונה למפקד גדוד ההנדסה ה-11, וב-1 באוגוסט 1936 הועלה לדרגת אוברסט לוטננט. ב-6 באוקטובר 1936 מונה בילוויוס למפקד אגד הנדסת הביצורים ה-6, ובינואר 1939 הועלה לדרגת אוברסט, וב-1 בפברואר 1939 מונה בילוויוס למפקד אגד ההנדסה ה-10.

מלחמת העולם השנייה

בפרוץ המלחמה היה בילוויוס מפקד אגד ההנדסה ה-10, ובסוף אוקטובר 1939 מונה לקצין ההנדסה הראשי של הארמייה השמינית, ולאחר מכן קצין ההנדסה הראשי של הכוחות בפולין. בסוף אוקטובר 1939 מונה לקצין ההנדסה הראשי של הארמייה התשיעית, והשתתף עימה במבצע ברברוסה. ב-1 באפריל 1942 הועלה בילוויוס לדרגת גנרל מיור, ובאוקטובר 1942 מונה לקצין ההנדסה הראשי של ארמיית הפאנצר אפריקה. ב-30 בנובמבר 1942 קיבל בילוויוס על פעולותיו את עיטור הצלב הגרמני בכסף, וב-17 בפברואר 1943 מונה למפקד זמני של ארמיית הפאנצר הגרמנית-איטלקית. ב-22 בפברואר מונה בילוויוס לקצין ההנדסה הראשי של קבוצת ארמיות אפריקה, ב-31 במרץ 1943 מונה בילוויוס למפקד דיוויזיית פון מנטויפל, וב-1 באפריל 1943 הוא הועלה לדרגת גנרל לוטננט.
ב-9 במאי 1943 נכנע בילוויוס לצבא האמריקני, ונשלח למחנה שבויים בארצות הברית. ב-27 במרץ 1945 התאבד בילוויוס במחנה פורסט שבטנסי, ארצות הברית, בגיל 55.
טרוגברג

גאוגרפיה

ההר נמצא במזרח הרכס המרכזי באלפים הברניים באזור יונגפראו-אלטש-ביטשהורן מעל הקונקורדיהפלאץ שבקרחון אלטש (המקום בו מתחברות זרוע היונגפראו וזרוע אוויגשנפלד למרכז הקרחון).
ההר מוקף בהרים (מצפון בכיוון השעון) מנך, קליין גרינהורן, גרוס גרינהורן, פישר גאבלהורן, דראייקהורן, קרנצברג, ויונגפראו.
במהלך חקר הר היונגפראו ניסו קבוצת חוקרים שווייצרים ביניהם אדוארד דזור (Pierre Jean Édouard Desor) ולואי אגאסי להגיע לפסגת טרוגברג אותו חשבו בטעות כיונגפראו, וכשעמדו על טעותם כינו את ההר טרוגברג שמשמעותו בגרמנית אחיזת עיניים.

העפלה ראשונה

ההעפלה הראשונה לטרוגברג בוצעה ב-13 ביולי 1871 על ידי ד"ר אמיל בורקרדט (Dr. Emil Burckardt) מבזל, בליווי המדריכים המקומיים פטר אגר (Peter Egger) ופטר שלגל (Peter Schlegel) דרך הצד המזרחי.
אצטדיון קסטלאו

היסטוריה

אצטדיון קסטלאו נחנך ב-11 בנובמבר 1973, במשחק דרבי בין קבוצות סיארה ופורטלזה שהסתיים בתוצאה 0-0. המשחק הרשמי הראשון באצטדיון נערך ב-18 בנובמבר 1973, בו גברה קבוצת סיארה על ויטוריה בתוצאה 0-1.
במאי 2000 הוציאה לפועל ממשלת מדינת סיארה תוכנית לשדרוג האצטדיון. העבודות חולקו לשלושה שלבים, והחלו ב-16 במאי 2001. השלב הראשון כלל בין היתר חידוש תעלות הניקוז, ושל המעברים ביציעים. השלב השני של העבודות החל ב-20 ביולי 2001, וכלל את חיזוק מבנה האצטדיון. השלב השלישי כלל את שדרוג מערכות החשמל, המתקנים ההידראולים והאלקטרונים.
משחק החניכה של האצטדיון המחודש התקיים ב-23 במרץ 2002, בו גברה נבחרת ברזיל על נבחרת יוגוסלביה בתוצאה 0-1. את השער לברזיל כבש לואיזו.
האצטדיון נבחר להיות אחד מ-12 האצטדיונים שיקחו חלק באירוח משחקי גביע הקונפדרציות 2013 ומונדיאל 2014, ועל כן עבר שדרוג נוסף במטרה להתאים אותו לתקנים בינלאומיים. השדרוג כלל בין היתר בנייה מחודשת של המפלס התחתון קרוב לכר הדשא, הקמת תאי VIP, חידוש הגג והמעטפת החיצונית של האצטדיון והקמת מרכז תקשורת.
ביזון אמריקאי

מאפיינים

לביזון האמריקאי שני תת-מינים: ביזון היערות (Bison bison athabascae) וביזון המישורים (Bison bison bison) הקטן יותר; ביזון היערות, המין הגדול יותר, הוא המין השלישי בגודלו בעולם במשפחת הפריים, ורק הגאור והתאו האסייתי גדולים ממנו ושניהם נפוצים בעיקר באזור הודו. ההבדל הפיזיולוגי העיקרי בין שני תת-המינים הוא גובה ה"דבשת" בגב. הביזונים נפוצים כיום בעיקר במישורים הגדולים של קנדה וארצות הברית, שם הם רועים בעדרי ענק.
לביזון פרווה עבה מאוד המגנה עליו מפני הקור בצפון-אמריקה; הפרווה עבה וצמרית במיוחד באזור הראש והעורף. בחורף הופכת פרוות הביזון לכהה ועבותה יותר, ואילו בעונות השנה החמות יותר, פרוותו בהירה יותר ודלילה יותר. פרט בוגר יכול להגיע לגובה 2 מטרים, לאורך 3 מטרים ולמשקל הנע בין 450 קילוגרם לטון אחד כשהשיא המתועד מגיע ל-1,750 ק"ג. לשני תת-המין של הביזון קרניים קצרות יחסית ומעוקלות, שבהן הם משתמשים ללחימה בתוך העדר וכן להגנה מפני טורפים. עונת הרבייה של הביזונים היא בחודשים אוגוסט וספטמבר; תקופת ההריון נמשכת עד האביב. כמעט תמיד ההמלטה היא של עגל יחיד. תקופת ההנקה שבה העגל צמוד לאימו נמשכת שנה. הביזונים מגיעים לבגרות בגיל 3 שנים, וחיים בין 18 ל-22 שנים בטבע; בשבי הם יכולים להגיע אף לגיל 35 עד 40 שנים.
הביזון הוא מעלה גירה וניזון מעשבים אותם הוא מלחך בכרי הדשא העצומים שבהם רועה.
לביזון אויבים טבעיים מעטים מלבד האדם; בעלי חיים מעטים מאוד מעיזים לתקוף פרטים בוגרים, בשל עוצמתם וגודלם, שמצטרפים לעובדה שהם חיים בעדרים גדולים. דובי גריזלי וזאבים מנסים לעיתים קרובות לתקוף פרטים צעירים או חולים. לביזון שיטת הגנה שיתופית, בדומה לפילים: כשקבוצת זאבים או טורפים אחרים מנסה לתקוף את העגלים העדינים, העדר יוצר סביבם מעגל סגור כשקרני כולם מופנות כלפי האויב, דבר המקשה מאוד לתקוף את הצעירים.
לפני הגירת האדם הלבן היו קיימים באמריקה הצפונית כ-60 מיליון ביזונים. הביזונים ניצודו במיליוניהם בצפון אמריקה על ידי המתיישבים הלבנים לשם עורותיהם ובשרם והגיעו לסף הכחדה. הביזון גם היה המין הראשון שהושב לטבע בסיועם של גני החיות בתחילת המאה הנוכחית. גן החיות של רובע ברונקס בניו יורק היה הראשון בין גני החיות בעולם שהחל בתוכנית ההשבה לטבע של הביזון, וכך הושבו הביזונים לשמורות בצפון אמריקה והכחדתם הכוללת נמנעה. למרות זאת ציד הביזונים נמשך, אם כי בהיקף קטן בהרבה. גם התושבים הילידים של צפון אמריקה התקיימו במידה רבה מאוד על ציד הביזון, כדי להשיג את חלבו, בשרו ועורו, אולם היקף הציד שלהם לא היה בהיקף של הכחדה.
כיום, האינטראקציה העיקרית בין מטיילים לבין הביזונים מתקיימת בפארקים הלאומיים של ארצות הברית, בעיקר ילוסטון וגרנד טיטון. על אף שהביזון אינו אוכל בשר, הוא נוהג לתקוף אנשים המפריעים את מנוחתו או מנסים להתקרב אליו יתר על המידה, ולכן התיירים בשמורות מוזהרים לא להתקרב לביזונים.
Anastacia

עשיית האלבום

בינואר 2003, אנסטסיה גילתה שהיא חולה בסרטן השד. לאחר הגילוי הטראומטי, אנסטסיה נכנסה לאולפני הקלטות בספטמבר 2003 על מנת להקליט עם גלן בלרד, דאלס אוסטין ודייב סטויארט ולהוציא את החומרים בשנת 2004. 
אנסטסיה אמרה באתרה הרשמי שהמחלה הפכה את הקלטת האלבום לקשה יותר:
... הנסיונות לא היו נעימים. בדרך כלל אני רואה את הדברים באופן חיובי, אך זמן רב במשך הקלטת האלבום שום דבר לא נראה חיובי עבורי. לא יכולתי להתמקד בשום דבר. כתבתי בית ואחר כך לא יכולתי לכתוב את הפזמון, או ההפך. לא יכולתי לדבר, לא יכולתי להתרכז, הייתי ממש "אאוט". זה היה קשה ...
אנסטסיה נאבקה על מנת לסיים את האלבום ולהוציאו במרץ 2004.

ההצלחה במצעדים

אנסטסיה הפכה ללהיט ענק כאשר האלבום נכנס לעשרת הנמכרת במצעדי אנגליה, אוסטרליה, הולנד, גרמניה ואיטליה, ובמקום השני ספרד. סינגל הבכורה מן האלבום, "Left Outside Alone" זכה להצלחה גדולה, כאשר היה במקום הראשון במצעדי המכירות באוסטרליה, איטליה, אוסטריה ובשווייץ; מקום חמישי במצעד האירופאי ובאנגליה.
תזמורת נתניה הקאמרית הקיבוצית

היסטוריה

התזמורת נוסדה בשנת 1970. אולם החזרות והמשרדים של התזמורת ממוקמים במתנ"ס דורה, בשכונת רמת ידין (דורה) בנתניה.
התזמורת מקיימת למעלה מ־20 שנה סדרות קונצרטים למנויים ולקהל הרחב באולמות ברחבי הארץ: מבית גבריאל (צמח), עין השופט ונהריה בצפון, דרך מוזיאון תל אביב לאמנות ועד דורות ואשקלון שבדרום. התזמורת מקיימת פרויקט חינוכי, שבמסגרתו כ־140 קונצרטים קאמריים ותזמורתיים לכ-23 אלף תלמידים בכיתות א' עד ד' ברחבי הארץ.
כמו כן, הופיעה התזמורת בקונצרטים בארצות הברית, מקסיקו, קוריאה, גרמניה וספרד. בשלהי שנת 2014 ערכה התזמורת סיור קונצרטים לציון חגיגות השנה האזרחית החדשה בסין. ב-2015 ערכה התזמורת סיור קונצרטים באמריקה הדרומית.
המנהלים המוזיקליים של התזמורת בעבר היו: אבי אוסטרובסקי, נעם שריף, ליאור שמבדל, דורון סלומון, ירון גוטפריד ושלו עד-אל. כיום משמש בתפקיד המנהל המוזיקלי כריסטיאן לינדברג משוודיה.
התזמורת נתמכת על ידי משרד התרבות והספורט, התנועה הקיבוצית ועיריית נתניה.
מיכאי האמיץ

מיכאי האמיץ (ברומנית: Mihai Viteazul, בהונגרית: Vitéz Mihály;‏ 1558–9 באוגוסט 1601) היה נסיך ולאכיה בין השנים 1593–1601, נסיך טרנסילבניה בין השנים 1599–1600 ונסיך מולדובה בשנת 1600.
במהלך שנת 1600, שלוש הנסיכויות עם אוכלוסייה רומנית נמצאו לראשונה  מאוחדות ונתונות תחת שליטתו של מנהיג רומני אחד. האיחוד ארך חצי שנה בלבד. מיכאי האמיץ נחשב לאחד הגיבורים הלאומיים הגדולים ביותר של רומניה.
הוא נרצח על ידי החיילים הוולונים של הגנרל ג'ורג'ו בסטה, לפי הוראת מפקדם. הרצח בוצע ב־9 באוגוסט 1601, באזור שבו שוכנת היום העיר קמפייה טורזי (ברומנית: Câmpia Turzii, בהונגרית: Aranyosgyéres, בגרמנית: Jerischmarkt) בטרנסילבניה.
סוזן הייק ונטורה

חייה

ונטורה נולדה בפריז ב-1912 למהגרים יהודים מטורקיה. ב-1931 החלה את לימודיה בקונסרבטוריון של פריז, שם קיבלה ב-1934 פרס ראשון בהרמוניה, וב-1938 פרס ראשון בפוגה.
במהלך מלחמת העולם השנייה היא ומשפחתה ברחו מפני הנאצים לדרום צרפת, שם החלה לעסוק במוזיקת טעמי המקרא שבספרי התנ"ך. לאחר המלחמה עבדה עד 1966 כנגנית עוגב בבית כנסת בפריז, ובהמשך עבדה עד 1979 כנגנית בכנסייה בעיר.
ב-1976 פורסם בצרפתית ספרהּ "La musique de la Bible révélée" (מוזיקת המקרא נחשפת), וב-1991 יצאה גרסה אנגלית של הספר - "The Music of the Bible Revealed", בעריכת בתרגום דניס וובר ובעריכת ג'ונתן ויילר (יוחנן רכב).
ונטורה נפטרה בשנת 2000 בלוזאן, שווייץ, בגיל 88. בעלה נפטר ב-1976, ולא היו להם ילדים.
מראת קסמים

תיאור היצירה

היצירה מתארת מראה הניצבת באלכסון ונתמכת בתמוכות עץ. היצירה ניצבת על משטח מרוצף. מתוך היצירה יוצאת שורה של גריפונים מכונפים הצועדים הרחק מן התמונה, וניתן לראות את השתקפותם במראה, מאידך, מעברה השני של המראה ניתן לראות, כאילו יוצאת מן ההשתקפות שורה נוספת של גריפונים. הגריפונים מתפצלים לכמה טורים והופכים לאריחים מהם עשוי המשטח המרוצף, כאשר הגריפונים היוצאים מן המראה הופכים לאריחים שחורים, והגריפונים המופיעים מאחורי המראה מתוך ההשתקפות הופכים לאריחים לבנים המשובצים בסדרת האריחים השחורים. יצירה זו היא אחת היצירות בהן שילב אשר בעלי חיים שונים במעין תבנית אריחים - שהגדולה ביצירות אלה היא היצירה מטמורפוזה.
רעיה שטראוס

ביוגרפיה

רעיה שטראוס נולדה בנהריה. הוריה, ד"ר ריכרד והילדה שטראוס עלו ארצה בשנת 1936, כחלוצים ציוניים בעלייה החמישית, עם בנם מיכאל שטראוס, ונמנו עם מקימי נהריה. הם הפכו לחקלאים וגידלו גידולי שדה שונים. בנוסף, רעו בנחלתם שתי פרות. עם הזמן, גדל מספר הפרות ועימן גדלה תנובת החלב. הילדה, ששמה נודע כבשלנית מעולה, החלה לייצר מעודפי החלב מוצרי חלב שונים, אותם מכרו בני הזוג שטראוס יחד עם גידולי השדה לתושבי נהריה ולחיילים הבריטיים באזור. מתשתית זו צמחו מחלבות שטראוס בנהריה.
רעיה שטראוס למדה בבית הספר ויצמן בנהריה ובבית הספר התיכון העיוני בעיר. היא הייתה ממובילי גרעין "התנועה המאוחדת" בנהריה וכן, חניכה ומפקדת-סירה ב"ימייה הפועל נהריה".
שטראוס למדה לימודי תעודה באוניברסיטת חיפה בתחומי השיווק, מנהל עסקים ודוברות. בהמשך, התמחתה בלימודי עסקים משפחתיים באוניברסיטת Kellogg שבארצות הברית. כמו כן, התמחתה בלימודי (BSR (Business Social Responsibility – אחריות חברתית תאגידית בארצות הברית.
שטראוס התחתנה עם זאב מדין ונולדו להם שלושה ילדים. החל משנת 1984 נשואה לאיש העסקים שמואל בן דרור.

פעילות עסקית

בין השנים 1965–2005 חלקה רעיה שטראוס בן דרור את הבעלות על "שטראוס" עם אחיה, מיכאל שטראוס והייתה חלק מההנהלה הבכירה ומועצת המנהלים שלה. יחד עם אחיה, הקימה את חברת "שטראוס השקעות (1992)" בע"מ, העוסקת בהשקעות בישראל ומחוצה לה, ומאז היא מכהנת כנשיאה משותפת של החברה יחד עמו. שטראוס בן דרור מחזיקה בנוסף בחברת השקעות פרטית בבעלותה הבלעדית.
בעקבות המיזוג של "שטראוס" עם "עלית" ב-2005, החליטה רעיה לפרוש משטראוס ולמכור את כל מניותיה בחברה. מאז, היא מקדישה את רוב זמנה לפעילות פילנתרופית ויזמות חברתית בישראל, בנוסף לפעילותה העסקית העצמאית.
במהלך שנות עבודתה בשטראוס, הובילה רעיה, יחד עם מיכאל שטראוס, לשורה של מהלכים אסטרטגיים חשובים שקידמו את "שטראוס" לחברה בינלאומית מובילה. בין השאר נחתם הסכם שותפות עם חברות הענק יוניליוור, דנונה ופפסיקו–פריטו ליי, מה שקידם את "שטראוס" לחזית שוק המזון בארץ ובעולם. בנוסף, הובילה שטראוס בן דרור ב"שטראוס" מהלכים משמעותיים הקשורים לאחריות ויזמות חברתית. ביניהם, חיזוק התרומות והפעילות החברתית של החברה ומהלך הטמעת "ישראל יפה" בארגון, הקובע סטנדרטים של שמירה על הסביבה בקרב מפעלים וארגונים.
במסגרת פעילותה בשטראוס, רעיה יזמה את כתיבתו של הדו"ח החברתי הראשון בארץ.
חבורה היפרבולית

בתורת החבורות, חבורה היפרבולית היא חבורה נוצרת סופית, שגרף קיילי שלה הוא היפרבולי. כיוון שהחלפת קבוצת היוצרים נותנת גרף קיילי קוואזי-איזומטרי לקודם, ומכיוון שהיפרבוליות נשמרת תחת קוואזי-איזומטריה, ההגדרה אינה תלויה בבחירת קבוצת היוצרים של החבורה.
את תכונת ההיפרבוליות של חבורה אפשר לנסח בדרכים שקולות רבות - בעיקר מתחום תורת החבורות הקומבינטורית והפעולה של חבורות על מרחבים מטריים. לדוגמה, החבורה היסודית של כל משטח רימן קומפקטי מגנוס גדול מ-1 היא היפרבולית.
את המושג הגדיר מיכאיל גרומוב ב-1978‏.

תנאים על ההצגה

הצגה של חבורה נקראת הצגת דן (על-שם מקס דן), אם היחסים הם כולם מהצורה \ a_i = b_i, כאשר האורך של \ b_i (במונחי היוצרים) קטן משל \ a_i, וכל מילה שאינה מכילה אף \ a_i אינה מייצגת את האיבר הטריוויאלי של החבורה. בחבורה כזו, ההצגה נותנת אלגוריתם כמעט מפורש לבעיית המילה: החלף כל הופעה של \ a_i ב- \ b_i, עד שאין יותר תת-מילים מהצורה \ a_i; האיבר הוא טריוויאלי אם ורק אם התהליך הסתיים במילה הריקה. בחבורה עם הצגה כזו, גם בעיית הצמידות פתירה.
חבורה נוצרת סופית היא היפרבולית אם ורק אם יש לה הצגת דן סופית. בפרט, חבורה היפרבולית היא חבורה מוצגת סופית. בעיית האיזומורפיזם פתירה עבור חבורות היפרבוליות לא מפותלות.
חבורה נוצרת סופית המקיימת את תנאי הצמצום הזעיר \ C'(1/6), או את התנאים \ C'(1/4) ו- \ T(4), היא היפרבולית.
במובן סטטיסטי מסוים, כמעט כל חבורה נוצרת סופית היא היפרבולית.

תנאים על פעולה

מרחב מטרי נקרא "הגון" (proper), אם כל הכדורים הסגורים הם קומפקטיים. חבורה היא היפרבולית אם ורק אם היא פועלת נאמנה, כחבורה של איזומטריות, על מרחב מטרי הגון, כך שמרחב המנה ביחס לפעולה הוא קומפקטי. בפרט, החבורה היסודית של כל יריעת רימן קומפקטית מעקמומיות שלילית היא היפרבולית.

תכונות קלאסיות

כל החבורות הסופיות הן היפרבוליות. חבורה מפותלת יכולה להיות היפרבולית רק אם היא סופית.
בחבורה היפרבולית יש מספר סופי של מחלקות צמידות של תת-חבורות סופיות.
כל תת-חבורה ציקלית אינסופית של חבורה היפרבולית היא בעלת אינדקס סופי בנורמליזטור שלה. בפרט, לחבורה היפרבולית לא יכולה להיות תת-חבורה מהצורה \ \mathbb{Z}^2.
כל תת-חבורה של חבורה היפרבולית, שאינה מכילה תת-חבורה חופשית לא אבלית, היא דמוי-ציקלית (כלומר, יש לה תת-חבורה ציקלית מאינדקס סופי).
המכפלה הישרה של חבורה היפרבולית בחבורה סופית היא היפרבולית, אבל המכפלה הישרה של שתי חבורות היפרבוליות אינסופיות אינה היפרבולית. מאידך, המכפלה החופשית של שתי חבורות היפרבוליות היא היפרבולית.
תת-חבורה נוצרת סופית H של חבורה היפרבולית חסרת פיתול מקיימת את תכונת Hopf: כל אפימורפיזם \ H \rightarrow H הוא איזומורפיזם. השפה של חבורה היפרבולית (במובן של מרחבים היפרבוליים) איזומורפית למעגל \ S^1, אם ורק אם החבורה פוקסיאנית.
טור הילברט \ H_S(t) = \sum_{n=0}^{\infty} a_n t^n של חבורה היפרבולית (\ a_n הוא מספר האיברים מאורך n בחבורה, ביחס לקבוצת יוצרים S) הוא פונקציה רציונלית במשתנה t.
משערים שכל חבורה היפרבולית היא residually finite, אבל הדבר אינו ידוע לאשורו.

תכונות הומולוגיות

אם G היפרבולית, כל חבורות ההומולוגיה \ H_n(G,\mathbb{Z}) הן נוצרות סופית, וכמעט כל החבורות \ H_n(G,\mathbb{Q}) טריוויאליות. אם G חסרת פיתול, אז גם כמעט כל החבורות \ H_n(G,\mathbb{Z}) הן טריוויאליות. ‏
Me Enamoré

וידאו קליפ

לראשונה ב-7 באפריל 2017, הודיעה שאקירה בעמוד האינסטגרם הרשמי שלה כי השיר יהיה הסינגל השני מתוך האלבום, ובסמוך להכרזתה הוציאה שאקירה קליפ מילים שיצא עבור השיר לערוץ ה-Vevo שלה. קליפ המילים הפך במהרה לוויראלי, ומונה הצפיות שלו עומד על כ-64 מיליון צפיות.
לאחר מכן בפרק זמן של כחודש מצאתו של קליפ המילים, הוציאה שאקירה את הקליפ הרשמי. בקליפ, ניתן לראות את שאקירה ובן זוגה פיקה, כשהם בחדר בבית מלון, משתטים ומקיימים את שגרת יומם הרגילה. 
הקליפ זכה להצלחה רבה והפך לקליפ הסולו הנצפה ביותר של שאקירה, לקליפ ה-28 הנצפה ביותר בשנת 2017, ולקליפ הנשי הרביעי הנצפה ביותר באותה שנה, כאשר נכון לאוגוסט 2019, מונה הצפיות שלו עומד על למעלה מ-690 מיליון צפיות.
המערכה במזרח התיכון במלחמת העולם השנייה

המערכה במזרח התיכון הייתה מערכה במלחמת העולם השנייה, בה לחמו כוחות בריטים לשמירת השליטה במזרח התיכון, ומניעת חדירת השפעת גרמניה הנאצית, וזאת כנגד כוחות צרפת של וישי, אך גם כנגד כוחות מקומיים, שפעלו ממגוון של מניעים כנגד הנוכחות הבריטית במזרח התיכון והמדיניות הבריטית במזרח התיכון, ובהשפעת הלחימה בזירות אחרות, ובמיוחד המערכה בצפון אפריקה.

ארץ ישראל

היחס של תושבי ארץ ישראל, יהודים וערבים, אל הממשל הבריטי, לא היה אחיד. בקרב הערבים רבים הצטרפו אל הבריטים במאבקם כנגד הנאצים, אך רבים ראו במלחמה הזדמנות לסלק מהאזור הן את הבריטים והן את הציונים. חלק מההנהגה הפלסטינית הביאה גישה זו אף לצעדים מעשיים. המופתי חאג' אמין אל חוסייני, אשר גורש מארץ ישראל, הכריז ב-25 בנובמבר 1941 ג'יהאד כנגד בעלות הברית, בחש בנעשה בעיראק והסית שם כנגד בעלות הברית, ואף הגיע לגרמניה, נפגש עם היטלר ופעל שם כמסית ותועמלן, ואף גרוע מכך . הנאצים עודדו את הנטיות האנטי-בריטיות בקרב הערבים. עם כל זאת, באופן כללי ניתן לציין כי לאחר דיכוי המרד הערבי הגדול, עוד בטרם פרצה המלחמה, הייתה הזירה הערבית בארץ ישראל שקטה בדרך כלל.
היישוב היהודי בארץ ישראל, תמך ברובו במחנה בעלות הברית וראה בגרמניה הנאצית אויב של האנושות - וראשית לכל, אויב של העם היהודי. בפרוץ המלחמה הכריז דוד בן-גוריון "עלינו לעזור לאנגליה במלחמתה כאילו לא היה ספר לבן ולעמוד כנגד הספר הלבן כאילו לא הייתה מלחמה". החבירה אל הבריטים, בעוד השואה מתרחשת באירופה, ושערי הארץ נעולים בפני המבקשים להמלט ממנה, לא הייתה החלטה קלה, אך משהוחלטה, הייתה ההנהגה המוסדית של היישוב מחויבת לה באופן מלא. גם במהלך המלחמה, וגם כאשר היישוב המאורגן לוחם לצד הבריטים, המשיכו הבריטים במלחמתם בהעפלה, והיישוב בניסיונות להבריח את העולים ולקלוט אותם. תקרית טראגית אירעה בנובמבר 1940 כאשר ריכזו הבריטים על האוניה פאטריה מעפילים משלוש אניות מעפילים שנתפסו ליד חופי ארץ ישראל, במטרה לגרשם למאוריציוס. על מנת לעכב את הגירוש הטמינה ההגנה פצצה באוניה במטרה לגרום לה נזק קל, אך הנזק היה גדול מהמתוכנן והאוניה טבעה ולמעלה מ-200 מעפילים (יחד עם 50 חיילים בריטים) טבעו.
גם האצ"ל הצטרף אל אנשי ההגנה בתמיכה בבריטים, ומפקדו, דוד רזיאל אף נהרג בעיראק במהלך דיכוי מרד רשיד עאלי אל-כילאני. עם זאת, בשנת 1940 פרשו אנשי הלח"י מן האצ"ל, והתנגדו לבריטים התנגדות פעילה במהלך כל שנות המלחמה. אדם בשם נפתלי לובינצ'יק אף הגדיל עשות, ויצר קשר עם גורם נאצי בלבנון בשם ורנר אוטו פון הנטיג בהצעה לשיתוף פעולה לגירוש הבריטים מארץ ישראל. הגעתו של מנחם בגין לארץ ישראל, וגורמים נוספים, הביאו אף להכרזתו של האצ"ל על "הכרזת מרד" כנגד הבריטים, בפברואר 1944. בין הפעולות שבוצעו, ההתנקשות בלורד מוין, שר המדינה הבריטי למזרח התיכון, בנובמבר 1944. הבריטים הקצו כוחות רבים למלחמה כנגד ארגוני המחתרת. הגלו מאות מלוחמי האצ"ל והלח"י למחנות מעצר באפריקה, ואף רצחו את מפקד הלח"י, אברהם שטרן.
עם כל זאת, יש לראות ביישוב היהודי בארץ ישראל כבן ברית אקטיבי של בריטניה. במהלך המלחמה התנדבו 38,000 מבני היישוב לשרת בצבא הבריטי, מספר עצום ביחס ליישוב שמנה באותה עת כ־431,000 איש. אנשי הבריגדה היהודית, צנחני היישוב, אנשי החפרים, נשות חיל העזר לנשים ושאר המתנדבים, לבשו בגאווה את המדים הבריטים, ונלחמו בכל מקום אליו נשלחו, בחזית צפון אפריקה, בצרפת, ביוון, ובאיטליה.
יוסף קיסטר

יוסף (יוסי) קיסטר (נולד ב-15 באוגוסט 1944) הוא חוקר תולדות כוח המגן העברי בתקופת המנדט והארגונים: אצ"ל ולח"י ועורך. עמד בראש מוזיאוני האצ"ל במשרד הביטחון.

ביוגרפיה

נולד בתל אביב. למד ב"תיכון גאולה" וב"תיכון ריאלי טכני מונטיפיורי" בתל אביב. שירת בגדוד 12 "ברק" בחטיבת גולני בצה"ל. בוגר ומוסמך של אוניברסיטת תל אביב בחוגים היסטוריה כללית והיסטוריה של עם ישראל. שימש כמורה להיסטוריה ב"כפר הנוער ע"ש יוהנה ז'בוטינסקי" בבאר יעקב בשנים 1972-1971, 1975-1974. היה שליח מטעם "מחלקת הנוער והחלוץ" של הסוכנות היהודית בצרפת ובלגיה בשנים 1973–1974. כיהן כמנהל מדור בתי הספר של עיריית ראשון לציון, מזכיר התחנה הפסיכולוגית העירונית ומנהל היחידה לחינוך מבוגרים בשנים 1975‏-1978, ודובר ועורך "תכלת-לבן", ביטאון סיעת תכלת לבן (הליכוד) בהסתדרות הכללית בשנים 1978‏- 1982.
התמנה כמנהל מוזיאון ז'בוטינסקי בשנים 1982‏-1992, מנהל מוזיאון האצ"ל בתש"ח ע"ש עמיחי פאגלין בשנים 1992‏-1994, מנהל מוזיאון האצ"ל בשנים 1994‏-2011, והחל משנת 1998 ניהל את שני המוזיאונים של האצ"ל במשרד הביטחון. משנת 2011 עובד במחקר במכון ז'בוטינסקי בתל אביב.
פרסם מאמרים וספרים בנושאי התמחותו. הוא ערך את העיתונים: "ידיעות ראשוניות", ביטאון עיריית ראשון לציון (1976–1978), "תכלת לבן", ביטאון סיעת תכלת לבן (הליכוד) בהסתדרות הכללית, "בארץ ישראל" - ירחון הליכוד (1985‏- 1989), ו"קירות מדברים", ביטאון יחידת המוזיאונים של משרד הביטחון. הוא יושב ראש מועצת מערכת כתב העת "האומה", בו פרסם מאמרים רבים.
הרקולס (מכונית)

הרקולס (מכונית)

דגמי חברת Hercules אופיינו כמכוניות לציוד חקלאי ("farm equipment") לפי תקנות החוק היווני.
בשנים מאוחרות יותר, דגמי "הרקולס" צוידו בחלקי חילוף ומנועים מחברת הרכב היונית "Namco", וקונצרן מיצובישי מוטורס היפני.
מרי סטיוארט מסטרסון

ראשית חייה

מסטרסון נולדה במנהטן לבמאי-תסריטאי פיטר מסטרסון ולשחקנית קרלין גלין. בתיכון היא למדה בבית ספר לאמנויות הבמה יחד עם השחקנים רוברט דאוני ג'וניור וג'ון קרייר. היא למדה אנתרופולוגיה באוניברסיטת ניו יורק במשך שמונה חודשים.

קריירה

הסרט הראשון שבו השתתפה מסטרסון היה "נשות סטפפורד" (1975) בגיל שמונה, בו גילמה את בתו של הדמות אותו שיחק אביה. היא בחרה לא לפתח קריירה במשחק בתור ילדה, ובמקום זאת המשיכה את לימודיה.
בשנות ה-90, מסטרסון המשיכה להופיע בסרטים ובתוכניות טלוויזיה. ב-1989 השתתפה בסרט פתאום הורים, ב-1991 כיכבה בעגבניות ירוקות מטוגנות לצד קאתי בייטס, מרי לואיז פרקר וג'סיקה טנדי. ב-1992 אירחה את סאטרדיי נייט לייב. ב-1993 שיחקה מול ג'וני דפ ב"בני וג'ון" בתפקיד ג'ון, אחותו הלוקה בנפשה של בני. ב-1994 השתתפה ב"ילדות רעות" לצד מדלין סטו, דרו ברימור ואנדי מקדואל, בתור קבוצת זונות לשעבר שנמלטות מהאשמת שווא ברצח במערב הפרוע. ב-1996 שיחקה עם כריסטיאן סלייטר בדרמה "גן של שושנים". ב-1998 שיחקה בסרטו של טימותי האטון "כח הלב" לצד קווין בייקון. בשנת 1999 שיחקה בדרמה העצמאית "ספר הכוכבים" לצדה של ג'נה מאלון.   
בשנות ה-2000 מסטרסון המשיכה להופיע בסרטים, אך התמקדה יותר בתחום הטלוויזיה. ב-2001 היא הפיקה סדרה משלה בשם "קייט בראשר", אשר בוטל לאחר שישה פרקים. ב-2002 השתתפה בסרט "מערבה מכאן" בכיכובה של אליזבת מוס. ב-2004 כיכבה במיני-סדרה של HBO,‏ Something the Lord Made, אשר זכה בפרס אמי ופרס פיבודי. בשנים 2004–2007, הופיעה בתפקיד חוזר ככוכבת אורחת בסדרה חוק וסדר: מדור מיוחד בתפקיד ד"ר רבקה הנדריקס. 
מסטרסון הופיעה גם בהפקות ברודוויי, והייתה מועמדת לפרס טוני עבור תפקידה במופע המוזיקלי Nine. היא גם קריינה מספר ספרי אודיו. 
החל בשנות ה-90, מסטרסון כתבה תסריטים ופיתחה פרויקטים לבימוי, אך את סרטה הראשון ביימה בפועל ב-2007 - "אוכלי העוגה", אשר זכה בפרס הקהל בפסטיבל הקולנוע העצמאי באשלנד.
ב-2019 שיחקה בסרטו של גיא נתיב "סקין".

חיים אישיים

מסטרסון הייתה נשואה שלוש פעמים. היא נישאה  לג'ורג' קארל פרנסיסקו ב-1990 ולבמאי דיימון סנטוסטפנו ב-2000. לשחקן ג'רמי דייווידסון היא נישאה ב-2006. השניים שיחקו יחד בהפקה של חתולה על גג פח לוהט.  בנם הבכור של הזוג נולד ב-2009, ב-2011 נולדו להם תאומים, וילדם הרביעי  נולד ב-2012.
סלאוקוס השני

חייו

לאחר לידתו נשא אביו אנטיוכוס את ברניקי בתו של תלמי השני תוך הבטחה שבנה יהיה יורשו. לבסוף החזיר אנטיוכוס את לאודיקא אך היא התנקמה בו ורצחה אותו ואת בנה של ברניקי כדי לסלול את הדרך לבנה שלה, סלאוקוס השני, שאכן עלה על כיסא המלוכה. מיד עם הכתרתו רצח סלאוקוס את אמו החורגת ברניקי ובמעשה זה עורר עליו את זעמו של אחיה תלמי השלישי שחידש את המלחמה בין הסלאוקים לתלמיים (246–241 לפנה"ס). במלחמה זו הוכה סלאוקוס השני קשות והדבר גרם שאחיו אנטיוכוס היירכס ימרוד בו, בקטריה ופרתיה נהיו עצמאיות, באסיה הקטנה אבדה קפדוקיה.